Ռեդյարդ Քիփլինգ

Ջոզեֆ Ռեդյարդ Քիպլինգ (, ), անգլիացի հայտնի գրող, բանաստեղծ և արձակագիր։

Քիփլինգի վաղ մանկությունը շա՜տ ուրախ ու անհոգ էր Հնդկաստանում, բայց 1871 թվականին, վեց տարեկանում, նա և իր քույրը՝ Էլիսը (հայտնի որպես Թրիքս), ուղարկվեցին Անգլիա՝ կրթություն ստանալու։ Նրանք տեղավորվեցին Լորն Լոջում՝ Պորտսմութում գտնվող մի տանը, որը ղեկավարում էր Հոլլոուեյ ընտանիքը։ Այստեղ Քիփլինգը բախվեց խիստ դաստիարակության և բռնության, ինչը հետագայում արտացոլվեց իր ստեղծագործություններում։ Այս ամենն այնքան վատ անդրադարձավ նրա վրա, որ գրողը մինչև կյանքի վերջ տառապեց անքնությունից։ Նրա հայրը՝ Ջոն Լոքվուդ Քիփլինգը, քանդակագործ էր և ճարտարապետության դպրոցի տնօրեն, իսկ մայրը՝ Էլիս Քիփլինգը (ծննդյան ազգանունը՝ ՄաքԴոնալդ), սերում էր հայտնի ինտելեկտուալ ընտանիքից։

12 տարեկանում Քիփլինգի ծնողները նրան տարան Դևոնշիրի Յունայթեդ Սերվիսես քոլեջ, որպեսզի հետո նա անպայման ընդունվի հեղինակավոր ռազմական ակադեմիա։ Քոլեջի տնօրենը Ռեդյարդի հոր մտերիմ ընկերն էր։ Եվ հենց նա էլ տղայի մեջ սերմանեց հետաքրքրություն ու սեր դեպի գրականությունը։ Այս տարիներին Քիփլինգը շատ հետաքրքիր հեքիաթներ սկսեց գրել, իսկ հետո սկսեց աշխատել մի թերթում իբրև լրագրող։

1882 թվականին Քիփլինգը վերադարձավ Հնդկաստան և սկսեց աշխատել Լահորում որպես լրագրող «Civil and Military Gazette» թերթում։ Այս շրջանում նա սկսեց գրել պատմվածքներ և բանաստեղծություններ, որոնք արտացոլում էին Հնդկաստանի կյանքն ու մշակույթը։ Նրա առաջին պատմվածքների ժողովածուն՝ «Plain Tales from the Hills», հրատարակվեց 1888 թվականին և մեծ ճանաչում բերեց նրան։ Իսկ 80-ականներին, շրջելով գրեթե ամբողջ աշխարհով, Քիփլինգը 1889 թվականի հոկտեմբերին եկավ Լոնդոն, ամբողջությամբ նվիրվեց գրականությանը և հենց այդ պահից էլ ճանաչում ձեռք բերեց։ 1892 թվականին Քիփլինգը ամուսնացավ ամերիկուհի Քերոլին Բալեստիերի հետ։ Նրանք սկզբում բնակվեցին ԱՄՆ-ում, սակայն ընտանեկան դժբախտություններից հետո՝ ներառյալ իրենց դստեր՝ Ջոզեֆինի մահը թոքաբորբից, վերադարձան Անգլիա։ Այստեղ Քիփլինգը շարունակեց իր գրական գործունեությունը՝ ստեղծելով բազմաթիվ հայտնի գործեր։ Նա իրար հետևից հրատարակել է ամենատարբեր գրքեր՝ «Դեպարտամենտական երգեր» (1886) բանաստեղծությունների, «Բլուրների անպաճույճ զրույցներ» (1888) նովելների ժողովածուները, «Զորանոցային երգեր» (1892), «Յոթ ծով» (1896), «Հինգ ազգ» (1903) բանաստեղծությունների գրքույկները։ Գրել է նաև «Լույսը մարեց» (1890) և «Կիմ» վեպերը։ Ավելի հանրահայտ են, սակայն, երեխաների համար Քիփլինգի գրածները, հատկապես ջունգլիներում, գազանների մեջ ապրող հնդիկ մանուկի՝ Մաուգլիի մասին պատմությունները («Ջունգլիների գիրքը», 1894, «Ջունգլիների երկրորդ գիրքը», 1895)։ Քիփլինգի ստեղծագործությունները հաճախ պարունակում են բրիտանական իմպերիալիզմի թեմաներ, ինչը ժամանակին բարձր գնահատվեց, սակայն հետագայում ենթարկվեց քննադատության։ Նրա «Սպիտակ մարդու բեռը» (The White Man’s Burden) բանաստեղծությունը դարձել է իմպերիալիստական գաղափարների խորհրդանիշ։
1907 թ. դառնում է առաջին անգլիացին, ում շնորհվել է Նոբելյան մրցանակ գրականության բնագավառում։ Նրա լավագույն ստեղծագործություններն են համարվում Ջունգլիների գիրքը պատմվածքների ժողովածուն, Քիմ վեպը, մի շարք բանաստեղծություններ, այդ թվում՝ «Եթե» ("If") բանաստեղծությունը։ Քիփլինգի ստեղծագործությունների այլաբանություններով լի հարուստ լեզուն մեծ ներդրում է ունեցել անգլերենի զարգացման գործում։
Չնայած քննադատություններին, Քիփլինգի գրական տաղանդը անժխտելի է։ Նրա գործերը թարգմանվել են բազմաթիվ լեզուներով և մինչ օրս կարդացվում են ամբողջ աշխարհում։
Ռեդյարդ Քիփլինգը մահացավ 1936 թվականի հունվարի 18-ին Լոնդոնում՝ ստամոքսի խոցի հետևանքով առաջացած արյունահոսությունից։ Նրա աճյունը հանգչում է Վեստմինստերյան աբբայությունում՝ «Բանաստեղծների անկյունում»։

 Ծանոթագրություններ 

 Արտաքին հղումներ 

 Քիփլինգի ստեղծագործությունների հայերեն աուդիոտարբերակը
 Аудиосказки Киплинга слушать онлайн или скачать
 Аудиосказки Киплинга слушать онлайн или скачать
 Ռադյարդ Քիփլինգը bookmark.am-ում
 Ռեդյարդ Կիպլինգը գրապահարանում 

Կատեգորիա:Անգլիացի գրողներ
Կատեգորիա:Անգլիացի բանաստեղծներ
Կատեգորիա:Անգլիացի նոբելյան մրցանակակիրներ
Կատեգորիա:Գրողներ այբբենական կարգով
Կատեգորիա:20-րդ դարի բանաստեղծներ
Կատեգորիա:Անգլիացի արձակագիրներ
Կատեգորիա:Անգլիացի վիպասաններ
Կատեգորիա:Ռազմական թղթակիցներ
Կատեգորիա:Անգլիացի մանկագիրներ
Կատեգորիա:Անգլիացի սցենարիստներ
Կատեգորիա:Անգլիացի լրագրողներ
Կատեգորիա:Գիտաֆանտաստիկ գրողներ
Կատեգորիա:19-րդ դարի անգլիացի գրողներ
Կատեգորիա:20-րդ դարի անգլիացի վիպասաններ
Կատեգորիա:Բանաստեղծներ այբբենական կարգով
Կատեգորիա:Բրիտանացի նոբելյան մրցանակակիրներ